CELEX: 32019D1175
Language: et
Date: 2019-07-09 00:00:00
Title: Komisjoni rakendusotsus (EL) 2019/1175, 9. juuli 2019, Euroopa Parlamendi ja nõukogu direktiivides 98/70/EÜ ja 2009/28/EÜ sätestatud säästlikkuse kriteeriumidele vastavuse tõendamiseks vabatahtlikult kohaldatava kava „Roundtable on Sustainable Palm Oil RED“ tunnustamise kohta

10.7.2019   
               
               
                  ET
               
               
                  Euroopa Liidu Teataja
               
               
                  L 184/21
               
            
         KOMISJONI RAKENDUSOTSUS (EL) 2019/1175,
         9. juuli 2019,
         Euroopa Parlamendi ja nõukogu direktiivides 98/70/EÜ ja 2009/28/EÜ sätestatud säästlikkuse kriteeriumidele vastavuse tõendamiseks vabatahtlikult kohaldatava kava „Roundtable on Sustainable Palm Oil RED“ tunnustamise kohta
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 13. oktoobri 1998. aasta direktiivi 98/70/EÜ bensiini ja diislikütuse kvaliteedi ning nõukogu direktiivi 93/12/EMÜ muutmise kohta, (1) eriti selle artikli 7c lõike 4 teist lõiku,
         võttes arvesse Euroopa Parlamendi ja nõukogu 23. aprilli 2009. aasta direktiivi 2009/28/EÜ taastuvatest energiaallikatest toodetud energia kasutamise edendamise kohta ning direktiivide 2001/77/EÜ ja 2003/30/EÜ muutmise ja hilisema kehtetuks tunnistamise kohta, (2) eriti selle artikli 18 lõike 4 teist lõiku,
         ning arvestades järgmist:
         
                     (1)
                  
                  
                     Direktiivi 98/70/EÜ artiklites 7b ja 7c ning IV lisas ning direktiivi 2009/28/EÜ artiklites 17 ja 18 ning V lisas on sätestatud sarnased säästlikkuse kriteeriumid vedelate ja muude biokütuste jaoks ning sarnane kord, millega kontrollitakse nende vastavust kõnealustele kriteeriumidele.
                  
               
                     (2)
                  
                  
                     Kui vedelaid ja muid biokütuseid tuleb arvesse võtta direktiivi 2009/28/EÜ artikli 17 lõike 1 punktides a, b ja c osutatud põhjustel, peaksid liikmesriigid ettevõtjatelt nõudma, et nad tõendaksid vedelate ja muude biokütuste vastavust kõnealuse direktiivi artikli 17 lõigetes 2–5 sätestatud säästlikkuse kriteeriumidele.
                  
               
                     (3)
                  
                  
                     Komisjon võib otsustada, et vabatahtlikud riiklikud või rahvusvahelised kavad, millega kehtestatakse biomassist saadud toodete tootmise standardid, peavad sisaldama täpseid andmeid direktiivi 2009/28/EÜ artikli 17 lõike 2 kohaldamiseks ja/või et kõnealuste kavadega tuleb tõendada, et biokütuste või vedelate biokütuste saadetised vastavad artikli 17 lõigetes 3, 4 ja 5 sätestatud säästlikkuse kriteeriumidele ja/või et ühtki materjali ei ole tahtlikult muudetud ega kõrvaldatud selleks, et saadetise või selle osa suhtes saaks kohaldada IX lisa. Kui ettevõtja esitab tunnustamisotsusega hõlmatud ulatuses tõendid või andmed, mis on saadud vastavalt komisjoni tunnustatud vabatahtlikule kavale, ei tohiks liikmesriik nõuda tarnijalt täiendavaid tõendeid säästlikkuse kriteeriumidele vastavuse tõendamiseks.
                  
               
                     (4)
                  
                  
                     Komisjonile esitati 24. aprillil 2018 taotlus selle tunnustamiseks, et vabatahtliku kava „Roundtable on Sustainable Palm Oil RED“ kohaldamisega tõendatakse biokütusesaadetiste vastavust direktiivides 98/70/EÜ ja 2009/28/EÜ sätestatud säästlikkuse kriteeriumidele. Nimetatud kava, mida hallatakse Malaisias aadressil Menara UOA Bangsar No. 5, Jalan Bangsar Utama 1, 59000 Kuala Lumpur, hõlmab palmiõlil põhinevaid tooteid ja kogu vastavat järelevalveahelat. Tunnustatud kava dokumendid tuleks teha kättesaadavaks direktiivi 2009/28/EÜ kohaselt loodud läbipaistvusplatvormi kaudu.
                  
               
                     (5)
                  
                  
                     Vabatahtliku kava „Roundtable on Sustainable Palm Oil RED“ hindamisel leidis komisjon, et see hõlmab nõuetekohaselt direktiivides 98/70/EÜ ja 2009/28/EÜ sätestatud säästlikkuse kriteeriume ning et selles kohaldatakse direktiivi 98/70/EÜ artikli 7c lõikes 1 ja direktiivi 2009/28/EÜ artikli 18 lõikes 1 nõutud massibilansisüsteemi.
                  
               
                     (6)
                  
                  
                     Vabatahtliku kava „Roundtable on Sustainable Palm Oil RED“ hindamise käigus leiti, et see vastab nõuetekohastele usaldusväärsuse, läbipaistvuse ja sõltumatu auditi standarditele ning selles järgitakse ka direktiivi 98/70/EÜ IV lisas ja direktiivi 2009/28/EÜ V lisas sätestatud metodoloogilisi nõudeid.
                  
               
                     (7)
                  
                  
                     Käesoleva otsusega ette nähtud meetmed on kooskõlas biokütuste ja vedelate biokütuste jätkusuutlikkuse komitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Komisjonile 24. aprillil 2018 esitatud tunnustamistaotluse kohase vabatahtliku kava „Roundtable on Sustainable Palm Oil RED“ (edaspidi „kava“) kohaldamisega tõendatakse, et kavas kehtestatud standardite kohaselt toodetud vedelate ja muude biokütuste saadetised vastavad direktiivi 98/70/EÜ artikli 7b lõigetes 3, 4 ja 5 ning direktiivi 2009/28/EÜ artikli 17 lõigetes 3, 4 ja 5 sätestatud säästlikkuse kriteeriumidele.
            See kava sisaldab ka täpseid andmeid direktiivi 2009/28/EÜ artikli 17 lõike 2 ja direktiivi 98/70/EÜ artikli 7b lõike 2 kohaldamiseks.
         
         
            Artikkel 2
            Kui komisjonile 24. aprillil 2018 tunnustamiseks esitatud kava sisu muudetakse selliselt, et see võib mõjutada käesoleva otsuse alust, teavitatakse komisjoni sellistest muudatustest viivitamata. Komisjon hindab teatatud muudatusi, et teha kindlaks, kas kava hõlmab endiselt piisaval määral neid säästlikkuse kriteeriume, mille alusel seda tunnustatakse.
         
         
            Artikkel 3
            Komisjon võib tunnistada käesoleva otsuse kehtetuks muu hulgas järgmistel juhtudel:
            
                        a)
                     
                     
                        kui on selgelt tõendatud, et kavas ei ole rakendatud käesoleva otsuse seisukohast otsustavaid aspekte, või kui selliste aspektide puhul on toimunud raskeid struktuurseid rikkumisi;
                     
                  
                        b)
                     
                     
                        kui kava raames ei esitata komisjonile direktiivi 98/70/EÜ artikli 7c lõike 6 ja direktiivi 2009/28/EÜ artikli 18 lõike 6 kohaseid iga-aastasi aruandeid;
                     
                  
                        c)
                     
                     
                        kui kavas ei rakendata sõltumatu auditi standardeid, mis on sätestatud rakendusaktides, millele on osutatud direktiivi 98/70/EÜ artikli 7c lõike 5 kolmandas lõigus ja direktiivi 2009/28/EÜ artikli 18 lõike 5 kolmandas lõigus, või jätkuva tunnustamise seisukohast otsustava tähtsusega muid täiustatud aspekte.
                     
                  
         
            Artikkel 4
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse kuni 30. juunini 2021.
         
         
            Brüssel, 9. juuli 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  EÜT L 350, 28.12.1998, lk 58.
         
            (2)  ELT L 140, 5.6.2009, lk 16.